kardosdrur/scandi-wiki huggingface dataset:
Kellerdirk Bros

Kellerdirk Bros var betegnelsen for samarbejdet i 1955-1958 og 1962 mellem Kjeld Petersen og Dirch Passer, som Stig Lommer tog initiativ til i ABC-revyen.

De to skuespillere var i forvejen kendte og populære komikere, men som duo nåede deres popularitet toppen. Deres timing og improvisationsevner var uforlignelige, og de fleste af deres numre findes på film og/eller lydoptagelse. Det gælder f.eks. sketchen Skolekammerater fra ABC-revyen 1956, der er medtaget i Kulturkanonen.

På Stig Lommers initiativ blev Kellerdirk Bros genforenet i 1962 og drog på turné med forestillingen "Holder De af Brams, Passer og Petersen?" i provinsen, derefter var det meningen, at de skulle gennemføre 11 forestillinger på ABC Teatret. Kjeld Petersen døde imidlertid efter premieren.

Komikere fra Danmark
Revyer
Frederiksberg
Personer med enkeltværker i Kulturkanonen
Bernoulli

Bernoulli er en schweizisk familie af købmænd og lærde fra Basel. Familiens grundlægger, Leon Bernoulli, emigrerede til Basel fra Antwerpen, Belgien i det 16. århundrede.

Mange kendte videnskabsfolk og kunstnere kommer af denne familie, heriblandt en række matematikere i det 18. århundrede

 Daniel Bernoulli – (1700–1782)
 Nicolaus II Bernoulli – (1695–1726), hans ældre bror
 Johann Bernoulli – (også John eller Jean) (1667–1748), far til Daniel og Nicolaus II
 Jakob Bernoulli – (også James eller Jacques) (1654–1705), bror til Johann
 Nicolaus I Bernoulli – (1687–1759), nevø til Jakob og Johann.

Videnskab
 2034 Bernoulli - småplanet opkaldt efter Bernoulli-familien.
 Bernoullis princip - opkaldt efter Daniel Bernoulli
 Bernoulli (månekrater) - et nedslagskrater på Månen opkaldt efter Jakob Bernoulli og Johann Bernoulli
Danske Dramatikeres Hæderspris

Danske Dramatikeres Hæderspris er en pris, der uddeles af Danske Dramatikeres Forbund. Prisen tildeles et medlem af foreningen, der har ydet et dramatisk forfatterskab af værdi. I særlige tilfælde kan prisen tildeles yngre dramatikere, der ikke har kunnet opnå medlemskab af foreningen, funktionærer i foreningen samt teaterledere, der har fremmet dansk dramatik. Prisen blev indstiftet 9. marts 1956 i anledning af foreningens 50 års jubilæum.

Modtagere 

 2019 – Sven Clausen
 2018 – Jakob Weis
 2017 – Lise Nørgaard
 2016 – Lars Christian Detlefsen
 2015 – Marc van der Welden
 2014 – Per Schultz
 2013 – Christian Lollike
 2012 – Pelle Koppel
 2010 – Kim Fupz Aakeson
 2008 – Søren Sveistrup
 2006 – Lars von Trier
 2004 – Ernst Bruun Olsen
 2002 – Erling Jepsen
 2000 – Line Knutzon og Peter Asmussen
 1995 – Astrid Saalbach
 1993 – Nils Malmros
 1991 – Nikolaj Cederholm
 1989 – Jess Ørnsbo
 1987 – Svend Åge Madsen
 1985 – Sven Holm
 1983 – Svalegangen
 1981 – Sten Kaalø
 1979 – Finn Methling
 1977 – Preben Harris
 1975 – Ulla Ryum
 1973 – Kurt Haulrig
 1970 – Leif Petersen
 1968 – Leif Panduro
 1966 – Klaus Rifbjerg
 1964 – Knud Sønderby
 1961 – H.C. Branner
 1959 – Helge Rungwald
 1958 – Kjeld Abell
 1957 – Marie Munkholm
 1956 – Herdis Bergstrøm og Finn Methling

Dramatikeres Hæderspris
Dramatikeres Hæderspris
Danske Dramatikere

Danske Dramatikere, tidligere Danske Dramatikeres Forbund, er et fagforbund for dramatikere inden for teater, radio, tv og film, for librettister samt for oversættere og bearbejdere af dramatik. Forbundet har i dag 410 medlemmer (2019).

Forbundet blev grundlagt 9. marts 1906 på initiativ af Emma Gad med det formål at varetage dramatikernes ophavsret, der var blevet sikret ved Bernerkonventionen fra 1886, som Danmark tiltrådte i 1903.

Eksterne henvisninger 
 Danske Dramatikeres hjemmeside

 
Dramatikere
Dramatikere
Carl Friedrich Gauss

Johann Carl Friedrich Gauss (født 30. april 1777 i Braunschweig, død 23. februar 1855 i Göttingen) var en tysk matematiker, astronom, geodæt og fysiker. 

Gauss betragtes af mange som den største matematiker nogensinde og er blevet kaldt matematikkens fyrste (princeps mathematicorum).

Allerede som 3-årig var han i stand til at opdage fejl i faderens regnskab, og fire år gammel kunne han give sin lærer resultatet af summen af tallene 1,2,3,4,5...,100 direkte.
I 1796 opdagede Gauss, hvordan en regulær syttenkant kan konstrueres med passer og lineal. I 1801 publicerede han bogen Disquisitiones arithmeticae, hvori han gav en systematisk fremstilling af talteori, og samtidig indførte han mange nye idéer og begreber. Bogen er stadig aktuel.

Gauss blev professor i astronomi i 1807 og var direktør for observatoriet i Göttingen. Han arbejdede desuden meget med fysik, mekanik og geofysik.

Gennem hele sit liv levede Gauss isoleret fra andre matematikere, hvilket gav ham adskillige fjender. Historien beretter, at unge matematikere kom til Gauss med nye forskningsresultater, blot for at opleve Gauss vise, at det var løsninger, han havde fundet længe før.

Gauss var også opfinder. Sammen med fysikeren Wilhelm Weber (1804-1891) byggede han den første elektriske telegraf i 1833.

Gauss er blevet portrætteret i bogen "Opmålingen af verden" (David Kehlmann), hvor han blandt andet i dramatiseret form, mødes med Alexander von Humboldt. I bogen får man et godt indblik i Gauss tilbagetrukne tilværelse samt af den intellektuelle arrogance, som følger med at være et geni.

Måleenhed 
Carl Friedrich Gauss har lagt navn til cgs-systemets enhed for magnetisk fluxtæthed, gauss (G). I SI bruges enheden tesla (T), og det gælder at 1 tesla svarer til 10.000 gauss.

Eksterne henvisninger og reference 

 Gauss

Astronomer fra Tyskland
Fysikere fra Tyskland
Matematikere fra Tyskland
Opfindere fra Tyskland
Walhalla
Medlemmer af Videnskabernes Selskab
Ansatte ved Göttingens Universitet
Personer fra Braunschweig
Geometere
Modtagere af Copleymedaljen
IFPI

IFPI (International Federation of the Phonographic Industry) er en international interesseorganisation for musikselskaber. Den blev grundlagt i 1933, og repræsenterer i dag (2020) mere end 1.300 musikselskaber fordelt over hele verden.

IFPI Danmark 
IFPI Danmark er foreningens danske afdeling, som arbejder for at fremme forretningsvilkår for danske musikselskaber. Organisationens medlemskreds er sammensat af både store og små musikselskaber og tæller på nuværende tidspunkt (jan. 2020) 35 medlemmer. Medlemmerne tegner sig for omkring 95 % af det samlede marked for salg og distribution af indspillet musik (inkl. Grønland og Færøerne).

Som musikselskabernes brancheorganisation arbejder IFPI Danmark blandt andet på at sikre de bedste rammevilkår for indspillet musik.  Organisationens arbejde består også i at afsøge nye muligheder for kommerciel udnyttelse af musik samt sikring af, at musikselskaberne har ressourcer til  at udviklinge ny dansk musik. IFPI Danmark publicerer årligt en stor årsrapport ved navn Musikselskaber, der blandt andet rummer aktuelle tal om musikselskabernes økonomiske trivsel og udvikling.

Certificering
IFPI Danmark certificerer også tracks og album. På ugentlig basis udsteder IFPI Danmark album og track-certifikater for musikudgivelser, der opfylder kriterierne for at have solgt eller streamet mere end et nærmere fastsat antal eksemplarer. Kriterierne er fastsat og svarer til forholdet mellem Danmarks størrelse som land og salget af musik, hvor både salg af fysiske eksemplarer, digitale downloadformater og streams tæller med. Hitlisten.nu er Dammarks officielle hitliste for musik. Den udarbejdes af IFPI Danmark i samarbejde med analysevirksomheden M&I Service, hvor listerne ugentligt opdateres.

DMA 
IFPI Danmark står også bag den årlige prisuddeling for populærmusik Danish Music Awards (forkortet DMA), der har eksisteret siden 1989.

IFPI Danmarks samarbejdspartnere består blandt andet af Gramex, Copydan, Musikproducenternes Forvaltningsorganisation (MPO), Dansk Erhverv og Rettighedsalliancen.

Ledelse 

 Lasse Lindholm - Direktør for kommunikation og public affairs 
 Jakob Plesner - Direktør (National Group Director)
 Henrik Daldorph - Bestyrelsesformand

Se også 
 Copy-Dan
 Gramex
 Music Export Denmark
 Musikzonen
 AntiPiratGruppen

Referencer

Eksterne henvisninger 

 IFPI Danmarks hjemmeside
 Danmarks officielle hitlister

Internationale brancheforeninger
Pladeselskaber
Musikorganisationer
Produktcertificering
Jonas Bjerre (sanger)

Jonas Bjerre (født 21. september 1976) er en dansk musiker, kunstner, komponist og forsanger i den danske musikgruppe Mew.

Jonas Bjerre er nok mest kendt for sin lyse vokal, der er med til at give Mew sin unikke lyd. Han animerer også visuelle effekter til Mews live-shows.

Ud over at synge spiller Jonas på klaver, guitar, synthesizer og harmonika, men det er hans vokal, der har gjort ham kendt, og i 2006 blev han ved Danish Music Awards kåret, som Årets Danske Sanger.
Han blev desuden også vinder af den læserbestemte pris Årets Danske Sanger i 2009 hos bladet Gaffa.

Jonas er også sanger i supergruppen Apparatjik, der består af ham selv, Magne Furuholmen (a-ha), Guy Berryman (Coldplay) og Martin Terefe. Gruppen blev oprindeligt skabt for at lave en sang til et velgørenhedsalbum kaldet Songs For Survival, forbundet til BBC dokumentarserien Amazon With Bruce Parry. Deres sang endte med at blive seriens hovedtema. Siden da har Apparatjik udgivet to albums, We Are Here (2010), og Square Peg In A Round Hole (2012). Derudover har de optrådt med koncerter i forskellige museer, haft udstillinger, og spillet på Roskilde Festivalen.

Bjerre har også medvirket som sanger på sange af artister som Duran Duran, Kimbra, Purity Ring, Blue Foundation, Silo, Molina, Future 3, RAC, Carly Paradis, og Kasper Winding.

Derudover har han komponeret og indspillet musik til tv og film. Bl.a. soundtracket til Rune Schjøtt's film Skyskraber, og til dokumentar serien Scandinavian Star.

Bjerre har også instrueret og animeret musikvideoer for A-ha, Agnes Obel, og Mew.

I 2021 formede Jonas gruppen Tachys, sammen med barndomsvennen Tobias Wilner. De udgav deres selvbetitlede debutalbum i 2022.

Eksterne henvisninger 
 

Sangere fra Danmark
Musikere fra Danmark
Personer fra Hellerup
Mew
Studenter fra Aurehøj Gymnasium
Ludvig Lorenz

Ludvig Valentin Lorenz (født 18. januar 1829 i Helsingør, død 9. juni 1891 på Frederiksberg) var en dansk matematiker og fysiker. Han forskede i fænomener vedrørende lys og elektriske felter.

Blandt andet fandt Lorenz sammenhængen mellem et metals elektriske ledningsevne og dets varmeledningsevne (Wiedemann-Franz-Lorenz' lov). Han opdagede også en formel, der beskriver sammenhængen mellem et stofs densitet og brydningsindex, som blev publiceret i 1869. Året efter blev samme formel uafhængigt opdaget af den hollandske fysiker Hendrik Antoon Lorentz. Formlen kaldes i dag for Lorentz-Lorenz' lov. De to fysikere bliver i øvrigt ofte forvekslet. Ikke blot har de næsten enslydende navne, de arbejdede også inden for samme område af fysikken i den samme periode.

Lorenz blev født i Helsingør og læste på Polyteknisk Læreanstalt. Han blev professor ved Den militære Højskole i København i 1876. Fra 1887 blev hans forskning støttet af Carlsbergfondet.

Mest kendt er Ludvig Lorenz for sit bidrag til teorien for elektromagnetiske felter, som beskriver lysets udbredelse og de elektriske og magnetiske vekselvirkninger. Hans bidrag kendes som Lorenz gauge. Lorenz' teori var stort set ækvivalent med James Clerk Maxwells teori, men var ikke baseret på elektriske og magnetiske felter, som ifølge Maxwell udbredte sig i æteren. Lorenz anså eksistensen af æteren for at være en unødvendig hypotese, som man burde undgå. Lorenz var dermed mere i overensstemmelse med opfattelsen i den moderne fysisk end Maxwell var.

I årene op til 1889 udledede Lorenz en teori for lysets spredning på en kugle, der kunne bruges til at bestemme intensiteten af regnbuens lys samt bestemme værdien af Avogadros tal. Dette arbejde blev publiceret på dansk i 1890, men blev ikke oversat til andre mere internationale sprog. Gustav Mie publicerede samme teori i 1908, uden at have kendskab til Lorenz' arbejde. Teorien kaldes i dag normalt for Mie spredning, men kaldes dog også Mie-Lorenz spredning af fysikere som anerkender, at Lorenz var først med teorien.

Bibliografi 
 L. V. Lorenz: Die Theorie des Lichtes I. Ann. Phys. Chem. 18 (1863), 111–145.
 L. V. Lorenz: Über die Identität der Schwingungen des Lichtes mit den elektrischen Strömen. Poggendorffs Annalen der Physik, 131 (1867), 243–263.
 Ludvig Lorenz: Lysbevaegelsen i og uden for en af plane Lysbolger belyst Kugle. Det Kongelige Danske Videnskabernes Selskabs Skrifter, 6. Raekke, 6. Bind, 1890,1, p 1-62.
 Ludvig Lorenz: Sur la lumière réfléchie et réfractée par une sphère (surface) transparente. In: Œuvres scientifiques de L. Lorenz, revues et annotées par H. Valentiner. Tome Premier, Libraire Lehmann & Stage, Copenhague, 1898, p 403-529.

Referencer 
 Scienceworld
 Cartage.org.lb 
 H. Kragh: Ludvig Lorenz and nineteenth century optical theory: the work of a great Danish scientist. Appl. Opt. 30 (1991) 4688–4695.

Fysikere fra Danmark
Matematikere fra Danmark
Danskere i 1800-tallet
Anthem

Anthem henviser til forskellig artikler:

 Anthem (sang) – komposition af engelsk religiøs tekst.
 Anthem (computerspil) - computerspil udviklet af BioWare
 Anthem (roman) – roman af den amerikanske forfatter Ayn Rand.
 Anthem, Arizona – forstad til den amerikanske by Phoenix.
Finans Danmark

Finans Danmark, (tidligere kendt som Finansrådet) er en privat interesseorganisation for penge- og realkreditinstitutter, kapitalforvaltning, værdipapirhandel og investeringsfonde i Danmark. Dvs. realkreditinstitutter, banker, sparekasser, andelskasser og danske filialer af udenlandske banker.

Finansrådet blev grundlagt 3. april 1990 ved sammenlægning af Den Danske Bankforening og Danmarks Sparekasseforening. Dette skete som en naturlig følge af, at nogle af de største medlemmer af de hidtidige foreninger fusionerede til Unibank. Pr. 22. december 2016 fusionerede det daværende Finansrådet med Realkreditrådet og Realkreditforeningen og skiftede således navn til Finans Danmark.  Rådet har taget initiativ til Finanssektorens forening til støtte af et sundt og konkurrencedygtigt erhvervsliv.

Formandskabet bestående af formand og næstformand vælges hvert år på generalforsamlingen. Formanden kan højst sidde i tre sammenhængende år.

Formænd 
 2016 - Michael Rasmussen, Nykredit
 2016–2016 Peter Lybecker, Nordea
 2013–2016 Tonny Thierry Andersen, Danske Bank
 2011–2013 Michael Rasmussen, Nordea Bank Danmark
 2009–2011 Peter Straarup, Danske Bank
 2006–2009 Peter Schütze, Nordea Bank Danmark
 2003–2006 Peter Straarup, Danske Bank
 2000–2003 Peter Schütze, Nordea Bank Danmark
 1997–2000 Peter Straarup, Den Danske Bank
 1994–1997 Thorleif Krarup, Unibank
 1991–1994 Knud Sørensen, Den Danske Bank
 1990–1991 Steen Rasborg, Unibank

Noter

Eksterne henvisninger 
 Finans Danmark 

Etableret i 1990
Finansielle servicevirksomheder i Danmark
Hampshire County (West Virginia)

Hampshire County er et amt placeret i West Virginia, USA. Dets hovedstad er Romney, den ældste by i West Virginia (fra 1762). Hampshire County blev skabt af Virginia General Assembly d. 13. december 1753. Amtet blev oprettet på baggrund af amterne Frederick og Augusta i kolonien (og den senere delstat) Virginia. 

Counties i West Virginia
Unibank

Unibank var en dansk bank, der blev stiftet i 1990 ved fusion mellem Andelsbanken, Sparekassen SDS og Privatbanken. Banken var på det tidspunkt Danmarks næststørste.

Unibanks moderselskab, Unidanmark, fusionerede i marts 1999 med Tryg-Baltica, der var Danmarks største forsikringsselskab og det næststørste i Norge. Året efter, i marts 2000, fusionerede Unidanmark med MeritaNordbanken, der nogle år tidligere var dannet ved fusion af finske Merita Bank og svenske Nordbanken. Det fusionerede selskab blev derved en fællesnordisk finanskoncern, som fik navnet Nordic Baltic Holding, men som i december 2001 skiftede navn til det nuværende Nordea.

Referencer 

Tidligere banker i Danmark
Etableret i 1990
Ophørt i 2001
Qianball

Qianball (udtales "tjanball") er en kombination af tennis, badminton og squash. Det stammer fra Kina, hvor det blev lanceret i 1998, og i dag har 1 mio. registrede spillere.

De første qianballklubber i Danmark startede i Næstved og Kastrup (ved Vordingborg) i 2004, og hvilket også var de første klubber i hele Europa. Der er i dag, et stadig stigende antal klubber, fordelt over hele Danmark. Omkring foråret 2006 blev Qianball en del af KFUMs Idrætsforbund.

Qianball spilles på en bane der, i grove træk, ligner en badminton bane. I Qianball er målene dog en del større (7,8 m x 7,6 m). Nettet sidder, ligesom i Tennis, fra gulvet og op, i modsætning til Badminton hvor nettet er hævet fra gulvet. I modsætning til både Tennis og Badminton, men ligesom i Squash, står begge spillere på samme side af nettet. På spiller siden er bannen delt op i de tre zoner; venstre servezone, højre servezone og netzonen, der tilsammen udgør spillerzonen. Zonen på den anden side af nettet kaldes boldzonen. Bolden er, via en elastik, fastspændt til enten en krog i gulvet eller en boldtaske med modvægt i, som er placeret forrest, i midten mellem servezonerne.
Når spillet starter står spillerne i hvert sin servezone. Serveren skal så skyde bolden over på den modsatte side af nettet, hvor bolden kun må røre gulvet én gang. Herefter sørger elastikken for at hive bolden tilbage over nettet. Nu skal modtageren så nå at slå til bolden inden den rammer gulvet i spillerzonen, og sådan fortsætter spillet til bolden tabes. I boldzonen er der ingen ydre grænser, det vil sige at der ikke er noget der hedder "ude" på denne side af nettet. Det eneste krav er at bolden kommer tilbage over nettet.

I Qianball spiller man, efter hver serv om pointet, modsat Badminton, hvor man spiller om serveretten og så pointet. Så derfor er der en bestemt rækkefølge man server i. Første spiller server til der er uddelt to point, hvorefter serven skifter. Nu server spiller 2 så til to point er uddelt. Herefter skiftes der så både serv og servezone. Så kort sagt skiftes der serv ved hvert 2. point og servezone ved hvert 4. point.
Da baneoptegningen er magen til en badminton bane (blot større), kan spillet sagtens spilles på en badminton bane, hvilket nogle klubber i Danmark gør. De fleste klubber bruger dog originale net og baner.

Elastikken i Qianball kan blive over 12 meter lang, så man skal beregne lidt ekstra plads til boldzonen, ved opsætning af en bane.

Qianball kan spilles af alle aldersgrupper, både unge og ældre. Spillet er velegnet til ren træning eller som professionel sport.

Eksterne links 
http://www.qianball.dk 

Ketsjersport
Gammel Åby Kirke

Gammel Åby Kirke ligger på Åby Kirkevej i Åby sogn i Hasle Herred i Århus Amt. Kirken ligger i den del af sognet, som kaldes "Gammel Åby". Bygningen er opført 1872-73, da en restaurering af den gamle sognekirke ikke var gennemførlig. Den er opført efter tegninger af kgl. bygningsinspektør V.Th. Walther  i romansk stil med italiensk præg. Murværket består af bånd med gule og røde mursten og bygningen fremtræder som en traditionel, dansk landsbykirke med apsis, kor, skib og tårn. Kirkerummet er meget enkelt med malet træloft og ganske få prydgenstande.

I kirken findes sognets oprindelige granitdøbefont og en kopi af det gyldne krucifiks, der hang i den første kirke. Originalen er på Nationalmuseet, og den passer til stilen i første kirke. Det var en enkel, romansk bygning med skib og kor opført i granitkvadre.

Se også 
 Åbyhøj Kirke

Noter

Eksterne kilder og henvisninger 

 Gammel Åby Kirke hos KortTilKirken.dk
 (Gammel) Åby Kirke hos danmarkskirker.natmus.dk (Danmarks Kirker, Nationalmuseet)

Kirker i Aarhus
Kirker i Århus Stift
Anthem (sang)

Anthem er en engelsk komposition af en, ofte,  religiøs tekst. 

Udtrykket dækker over en festsang, og udtrykker normalt et symbol for en bestemt gruppe af individer eksempelvis en national- eller kirkesang.

Se også
Hymne

Sange
Nidaros

Nidaros er det historiske navn for byen Trondheim, samt navnet på både det katolske bispedømme, der var Norges ærkebispedømme før 1537, og det lutherske bispedømme i Trøndelagen siden 1537. Det var først og fremmest helgenkongen St. Olavs skrin i Nidarosdomen, som gav byen dens centrale position i Norge og Nordeuropa frem til reformationen i Norge i 1537.

Nidaros
I følge Heimskringla blev Trondheim grundlagt af Olav Tryggvason (antagelig i 997):

Kong Olav for med sin hær ud til Nidaros. Da lod han rejse hus der på bredden af Nidelven og bestemte, at der skulle være købstad der. Han gav sine mænd tomter til at sætte op hus, og han lod bygge kongsgård ved Skipakrok.

Beliggende ved mundingen af elven Nid (Nidelven) var købstaden kendt under navnet kaupangen i/ved Nidaros, som betyder byen ved  Nids munding.

Ved oprettelsen af Nidaros ærkebispedømme i 1154 førte en fejltolkning til, at byens navn blev til Trundum (Trundensis) i Vatikanet. Dette blev rettet af ærkebiskop Eirik Ivarsson, og fra 1192 hedder byen Nidaros både i Nidaros, Norge og i Rom. Nidaros-navnet på byen forsvandt senere af flere grunde først og fremmest, fordi ærkebispesædet forsvandt i 1537, men blev brugt helt op i 1700-tallet.

Trondheim
Trondheim(en) var oprindelig navnet på de otte trønderske fylker, altså nutidens Trøndelagen. I senmiddelalderen blev Kaupangen i Trondheimen, altså handelspladsen i Trøndelag også brugt som bynavn og kortformen Trondheimen blev brugt parallelt med Nidaros. Under Danmark-Norge blev dette fordansket til Trondhjem og Trondhjems len for Trondheims len.

Navnestrid
I perioden 1925–1930 blev flere bynavne i Norge fornorsket som led i den sproglige nationalisme, som var udbredt i første halvdel af det 20. århundrede (1925: Kristiania til Oslo, 1927: Frederikshald til Halden, 1930: Frederiksvern til  
Stavern). Ved lov af 14. juni 1929 blev det bestemt, at byen Trondhjem fra 1. januar 1930 skulle hedde Nidaros som officielt navn. Der var i 1928 afholdt en lokal folkeafstemming om bynavnet, hvor 17.163 stemte imod en ændring, og 1.508 for. Befolkningen og bystyret, som ønskede at beholde Trondhjem som bynavn, følte sig kørt over, og protesterne lod ikke vente på sig.

Efter en oprivende navnestrid blev sagen taget op på ny i Stortinget. Dette endte med et kompromis: ved lov af 6. marts 1931 med virkning fra samme dag blev formen Trondheim indført, et «fornorsket» alternativ lanceret af Ivar Lykke, lokal købmand, Norges statsminister 1926–28 og stortingsrepræsentant 1915–35.

Trondheim
Kontrastfarver

Kontrastfarver er farver som af den ene eller den anden måde er forskellige. 

Kontrastfarver bruges til fremhævelser eller som dramatisk effekt, så kunstværket bliver mere levende.
Johannes Itten skelner i sin bog, Farvekunstens elementer, mellem syv typer af farvekontraster:
Farvens egenkontrast,  kontrasten mellem lys og mørke, kontrasten mellem kulde og varme, komplementærkontrasten, tung-let-kontrasten, kvalitets-kontrasten og kvantitets-kontrasten.

Kildehenvisning 
 Farvecirkler 

Farver
Sønder Alslev Kirke

Sønder Alslev Kirke er beliggende på Østfalster i landsbyen Sønder Alslev. Administrativt ligger den i Falster Provsti og Guldborgsund Kommune. Indtil kommunalreformen i 2007 lå den i Stubbekøbing Kommune, Storstrøms Amt og Falster Østre Provsti

Eksterne kilder og henvisninger 

 Sønder Alslev Kirke hos KortTilKirken.dk
 Sønder Alslev Kirke hos danmarkskirker.natmus.dk (Danmarks Kirker, Nationalmuseet)

Kirker i Guldborgsund Kommune
Kirker i Lolland-Falsters Stift
Kirker i Maribo Amt